b"\n_START_ARTICLE_\nThessalonike av Makedonia\n_START_SECTION_\nLiv\n_START_PARAGRAPH_\nThessalonike ble f\xc3\xb8dt en gang rundt 352 f.Kr. (eller kanskje 345 f.Kr.) For \xc3\xa5 minnes f\xc3\xb8dselen til sin datter, som falt p\xc3\xa5 samme dag som de samlede h\xc3\xa6rene til Makedonia og Thessalia vant et betydelig slag ved Krokusmarkene i Thessalia over Fokis og Athen, et av de blodigste slag i gresk historie. Historikerne er noe uenige om dateringen av slaget, enten 353 eller 352 f.Kr. Kong Filip II skal i denne forbindelse ha uttalt om datterens navn: \xc2\xabLa henne bli kalt for seier i Thessalia!\xc2\xbb P\xc3\xa5 gresk er hennes navn dannet av to ord, Thessalia og nike, hvor sistnevnte betyr seier, derav Thessalonike. Hennes mor levde ikke lenge etter hennes f\xc3\xb8dsel, og ved hennes d\xc3\xb8d synes det som om Thessalonike ble oppfostret av Olympias, en annen av Filips hustruer. Thessalonike var da det yngste barnet som Olympias tok seg av. Hennes forhold til hennes langt eldre bror Aleksander m\xc3\xa5 ha v\xc3\xa6rt minimalt da han var i l\xc3\xa6re hos filosofen Aristoteles i \xc2\xabMidas' hage\xc2\xbb da hun ble f\xc3\xb8dt, og hun var seks eller syv \xc3\xa5r da han forlot Hellas for \xc3\xa5 erobre Persia. Hun var kun rundt 21 \xc3\xa5r da Aleksander den store, som han ble kalt, var blitt konge over det meste av den kjente verden, og da han d\xc3\xb8de i juni 323 f.Kr. i Babylon._NEWLINE_Thessalonike tilbrakte det meste av sin barndom i dronningens husholdning og det var Olympias' skjebne som hennes egen var knyttet til da hun kom til Makedonia i 317 f.Kr. Da Kassandros n\xc3\xa6rmet seg i 315 f.Kr. s\xc3\xb8kte hun tok tilflukt hos, sammen med resten av den kongelige familie, i festningen i Pydna._NEWLINE_Da Pydna falt og Olympias ble henrettet betydde det at Thessalonike ble underlagt makten til Kassandros. Han grep sjansen til \xc3\xa5 knytte seg selv til argeadedynastiet og den tradisjonelle makedonske kongefamilien ved \xc3\xa5 gifte seg med henne. Hva Thessalonike mente om bryllupet er ukjent, men muligens var hun av den overbevisning at det var i hennes egen interesse \xc3\xa5 bli knyttet til den mektigste mann p\xc3\xa5 det greske fastlandet. Tilsynelatende kan det se ut som om han behandlet henne respektfullt grunnet hennes f\xc3\xb8dsel. Det kan ha v\xc3\xa6rt med tanke p\xc3\xa5 politikk og omgivelsene som av hengivenhet, men ekteskapet synes \xc3\xa5 ha v\xc3\xa6rt fruktbart. Thessalonike ble dronning av Makedonia og mor til tre s\xc3\xb8nner: Filip IV, Antipatros II og Aleksander V. Hennes mann viste henne ogs\xc3\xa5 \xc3\xa6re ved \xc3\xa5 oppkalle en by etter henne: Thessaloniki. Den ble grunnlagt p\xc3\xa5 stedet til oldtidens by Terma. Thessaloniki ble snart, og fortsatte \xc3\xa5 v\xc3\xa6re fram til i dag, en av de rikeste og mest folkerike byer i Makedonia._NEWLINE_Etter at Kassandros d\xc3\xb8de synes det som om Thessalonike beholdt mye av sin innflytelse over sine s\xc3\xb8nner. Hennes s\xc3\xb8nn Filip overtok og etterfulgte sin far, men mens Antipatros var den neste i rekke for tronen, krevde Thessalonike at det skulle bli delt mellom Filip og Aleksander. Antipatros ble sjalu p\xc3\xa5 den overordnete gunst som hans mor viste hans yngre bror Aleksander, og s\xc3\xb8rget for \xc3\xa5 f\xc3\xa5 sin mor drept i 295 f.Kr. Deretter forviste han sin bror og tok tronen for seg selv. Thessalonike ble, gitt at hun var f\xc3\xb8dt 252 f.Kr., rundt 57 \xc3\xa5r gammel.\n_START_SECTION_\nLegenden om Thessalonike\n_START_PARAGRAPH_\nDet eksisterer en popul\xc3\xa6r gresk legende som forteller om en havfrue som levde i Egeerhavet i hundrevis av \xc3\xa5r og som ble sagt \xc3\xa5 v\xc3\xa6re Thessalonike. Legenden hevder at Aleksander den store, i hans s\xc3\xb8ken etter ud\xc3\xb8delighet, vant med stor anstrengelser en flaske med ud\xc3\xb8delig vann som han deretter vasket sin s\xc3\xb8sters h\xc3\xa5r i. Da Aleksander d\xc3\xb8de s\xc3\xb8rget hans s\xc3\xb8ster s\xc3\xa5 mye at hun tok sitt eget liv ved \xc3\xa5 kaste seg havet. Men istedenfor \xc3\xa5 drukne ble hun en havfrue som d\xc3\xb8mte sj\xc3\xb8folk i \xc3\xa5rhundrene som fulgte. De som ferdet p\xc3\xa5 havet og som m\xc3\xb8tte henne m\xc3\xa5tte alle svare p\xc3\xa5 det samme sp\xc3\xb8rsm\xc3\xa5let: \xc2\xabEr kong Aleksander i live?\xc2\xbb (gresk: \xce\x96\xce\xb5\xce\xb9 \xce\xbf \xce\xb2\xce\xb1\xcf\x83\xce\xb9\xce\xbb\xce\xb9\xce\xac\xcf\x82 \xce\x91\xce\xbb\xce\xad\xce\xbe\xce\xb1\xce\xbd\xce\xb4\xcf\x81\xce\xbf\xcf\x82;), og hvor det korrekte svaret var: \xc2\xabHan lever og styrer og erobrer verden!\xc2\xbb (gresk: \xce\x96\xce\xb5\xce\xb9 \xce\xba\xce\xb1\xce\xb9 \xce\xb2\xce\xb1\xcf\x83\xce\xb9\xce\xbb\xce\xb5\xcf\x8d\xce\xb5\xce\xb9, \xce\xba\xce\xb1\xce\xb9 \xcf\x84\xce\xbf\xce\xbd \xce\xba\xcf\x8c\xcf\x83\xce\xbc\xce\xbf \xce\xba\xcf\x85\xcf\x81\xce\xb9\xce\xb5\xcf\x8d\xce\xb5\xce\xb9!). Gitt dette svaret ville hun la skipet og dets mannskap seile trygt videre. Ved et annet svar ville hun forvandle seg til en rasende gorgon, bestemt p\xc3\xa5 \xc3\xa5 sende skipet og hver eneste en av mannskapet til havets bunn."